游南嶽福嚴寺
作者：釋德洪
朝代：宋

paragraphs: 生計居然成脱略，投老南來看衡嶽。
禹谿久留困霖雨，低摧悶若剪翎鶴。
朝來南尋度坡壠，針水秧齊鳥聲樂。
風光融融一都會，鬼祠雄深抱山脚。
梯空延緣止巉絕，瘦策扶衰意超豁。
拂雲蒼杉雜錦石，紫藤綠蔓相連絡。
石橋下視隔人世，但覺嵐光翠如潑。
亭泓無波自紺碧，澗草有香空錯莫。
忽驚梵宇墮林梢，寶勢飛翔照深壑。
欹斜萬礎盤蒼崖，十步一樓五步閣。
冰柱瓊窗不知數，旒蘇一一垂簾箔。
犀顱道人相笑迎，冰雪形容無住著。
午梵清圓林葉動，天花細雨無時落。
憑高且復息疲頸，心清别殿鳴風鐸。
雲開千里上眉睫，吳楚江山見濃薄。
𡺸闍如有女正色，春不洗粧秋拂掠。
紫蓋頎然似矜妬，半出晴煙翠稜抹。
永懷堂堂武津老，天骨開張耳重郭。
三生來游等兒戲，靈山一會儼如昨。
他年遺跡舊巖下，拴索猶存衆驚愕。
解云此山增智力，鵬飛天風轉羊角。
江西駒兒快騰踏，青原麒麟亦超卓。
折足鐺中過一生，野蔬數根陳五合。
故庵遺塔尚依然，行誦神交付冥漠。
影不出山豈難事，准擬茅齋就林縛。
退之南遷曾過此，好語誇詞雜嘲噱。
自謂忠誠動嶽靈，望碑字字猶精確。
但餘佳處不可狀，浪禿霜毫秋色闊。
東坡唾笑成文章，山川勝處多奇作。
暮年亦爲儋耳游，不一過山山愧怍。
爲君試將說禪口，掉頭長吟擁山衲。
心胸便欲揑荒怪，落紙雷搥散風雹。
要將傑句酬佳景，未怕山容作顰頞。